**RESYME` OG SPØRSMÅL FRA TALEN, 10.01.2021**

**v/pastor Gjermund Igland**

**TEMA: KOLOSSERBREVET; Kristus er Herre**

Teksten er hentet fra;

**KOL.1.1-30**

Paulus skriver dette brevet til menigheten i Kollosai.

Vi forstår av det han skriver, at menigheten er utsatt for angrep. Derfor var det viktig for Paulus å si at de måtte holde fast ved det sentrale i troen, nettopp at Jesus gav sitt liv for oss (Kol.1. 22).

Han starter brevet med «nåde og fred». Når nåden og sannheten smeltes sammen, da kommer Guds fred (Kol.1.2)

Takk og bønn hører sammen når vi ber (Kol.1.3). Forskningen viser at mennesker som er takknemlige, har bedre helse. For når vi takker, så opplever vi at vi mangler mindre.

Helt fra begynnelsen var Jesus med i skapelsen og i Guds frelsesplan. Paulus presiserer viktigheten og nytten av å ha kunnskap og personlig kjennskap til Guds ord. Guds ord er levende og kraftfullt. Han jobber med oss gjennom sitt ord og vil hjelpe oss til å avgjøre hva som er rett og viktig når vi blir utsatt for angrep som har med Guds ord å gjøre (Kol.1.9-10). Dersom vi skal vokse i kjennskap til Gud, er det viktig at vi tar frem bibelen og leser hva den sier (2.Pet.3.18).

I Filip.3.10 beskriver Paulus kraften av Guds oppstandelse. Han var opptatt av at vi skulle få et personlig møte med den kraften og være trygge i hvem vi forkynner (Kol.1.28). Og han sier at ingen må ta fra oss det (Kol.1.23). Derfor kan vi be frimodig om å bli rotfestet i Guds ord.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.